b'\n_START_ARTICLE_\nGorgias (dialogi)\n_START_SECTION_\nHistoria\n_START_PARAGRAPH_\nPlatonin teosten joukossa Gorgias kuuluu t\xc3\xa4m\xc3\xa4n varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman j\xc3\xa4lkeen. Dialogi on viimeinen, jonka Platon kirjoitti ennen l\xc3\xa4ht\xc3\xb6\xc3\xa4\xc3\xa4n Ateenasta Sisiliaan._NEWLINE_Diogenes Laertioksen esitt\xc3\xa4m\xc3\xa4ss\xc3\xa4, Thrasylloksen tekem\xc3\xa4ss\xc3\xa4 Platonin teosten jaottelussa dialogi kuuluu VI tetralogiaan yhdess\xc3\xa4 dialogien Euthydemos, Protagoras ja Menon kanssa. Aiheensa puolesta Thrasyllos luki dialogin Platonin kumoavien (anatreptikos) teosten joukkoon.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSokrates ja Gorgias k\xc3\xa4yv\xc3\xa4t filosofin ja sofistin v\xc3\xa4lisen v\xc3\xa4ittelyn, joka vastaa pienemm\xc3\xa4ss\xc3\xa4 mittakaavassa tuon ajan Ateenassa k\xc3\xa4ytyj\xc3\xa4 v\xc3\xa4ittelyit\xc3\xa4 n\xc3\xa4iden kahden ryhm\xc3\xa4n v\xc3\xa4lill\xc3\xa4. Sofistit olivat relativisteja, jotka katsoivat, ett\xc3\xa4 retoriikka oli hy\xc3\xb6dyllinen ty\xc3\xb6kalu, joka kykeni paikkaamaan inhimillisen tiedon aukkoja, Platon ja muut filosofit puolestaan uskoivat ylimaallisen, t\xc3\xa4ydellisen tiedon olemassaoloon. T\xc3\xa4m\xc3\xa4n tiedon l\xc3\xb6yt\xc3\xa4miseksi filosofit k\xc3\xa4yttiv\xc3\xa4t dialektiikkaa. Platonin mukaan retoriikka oli dialektiikan kieroutuma, joka vahingoitti sielua luomalla v\xc3\xa4\xc3\xa4ri\xc3\xa4 uskomuksia._NEWLINE_Gorgiaassa Platon esitt\xc3\xa4\xc3\xa4 yhden kuuluisimmista retoriikan vastaisista kritiikeist\xc3\xa4. H\xc3\xa4n vertaa retoriikkaa ruoanlaittoon. N\xc3\xa4in h\xc3\xa4n tekee analogian ihmisruumiista huolehtimisen ja yhteiskunnan politiikan v\xc3\xa4lill\xc3\xa4. Aivan kuten l\xc3\xa4\xc3\xa4k\xc3\xa4ri k\xc3\xa4ytt\xc3\xa4\xc3\xa4 l\xc3\xa4\xc3\xa4kkeit\xc3\xa4 ruumiin suojelemiseksi ja parantamiseksi, filosofit voivat k\xc3\xa4ytt\xc3\xa4\xc3\xa4 dialektista p\xc3\xa4\xc3\xa4ttely\xc3\xa4 tullakseen niihin p\xc3\xa4\xc3\xa4t\xc3\xb6ksiin, jotka hy\xc3\xb6dytt\xc3\xa4v\xc3\xa4t koko kaupunkivaltiota, polista. Aivan kuten hyv\xc3\xa4nmakuinen mutta ep\xc3\xa4terveellinen ruoka, retoriikka antaa mielihyv\xc3\xa4\xc3\xa4 kansalle heid\xc3\xa4n tavoitellessaan lyhyen t\xc3\xa4ht\xc3\xa4imen nautintoja pitk\xc3\xa4n t\xc3\xa4ht\xc3\xa4imen oikeudenmukaisuuden kustannuksella._NEWLINE_Koska politiikan tarkoituksena oli saada aikaan oikeudenmukaisuutta ja hyvett\xc3\xa4 koko yhteiskuntaan, Platon katsoi, ett\xc3\xa4 retoriikka oli kaiken pahan alku ja juuri ateenalaisessa yhteiskunnassa luodessaan valheellisuuksia. H\xc3\xa4nen n\xc3\xa4kemyksens\xc3\xa4 retoriikasta oli looginen seuraus h\xc3\xa4nen n\xc3\xa4kemyksest\xc3\xa4\xc3\xa4n, ett\xc3\xa4 tavallisilla ihmisill\xc3\xa4 ei ollut kykyj\xc3\xa4 hallita viisaasti. T\xc3\xa4m\xc3\xa4 sama ajatus loi pohjan my\xc3\xb6s Platonin tunnetuimmalle teokselle Valtiolle.'